ናሽናል ኤርዌይስ አምስት አውሮፕላኖች ገዛ
መደበኛ የበረራ አገልግሎት ለመጀመር ዝግጅት ላይ ነውኢትዮጵያ ውስጥ ከሚንቀሳቀሱ የግል አየር መንገዶች መካከል አንዱ የሆነው ናሽናል ኤርዌይስ አምስት የመንገደኛ አውሮፕላኖች ገዛ፡፡ናሽናል ኤርዌይስ የገዛቸው ኤምብሬይር ኢአርጄ 145 የተሰኙት አውሮፕላኖች እያንዳንዳቸው 50 መንገደኛ ማሳፈር የሚችሉ ናቸው፡፡ አውሮፕላኖቹ ከአሜሪካ ኩባንያ መገዛታቸውን የገለጹት የአየር መንገዱ ኃላፊዎች፣ የአውሮፕላኖቹን ዋጋ ለመግለጽ ፈቃደኛ አልሆኑም፡፡ አራቱ አውሮፕላኖች አዲስ አበባ የገቡ ሲሆን፣ አምስተኛው በቅርብ ቀን እንደሚገባ ይጠበቃል፡፡ ከ2001 ዓ.ም. ጀምሮ የቻርተር በረራ አገልግሎት ሲሰጥ የቆየው ናሽናል ኤርዌይስ የአገር ውስጥ መደበኛ የበረራ አገልግሎት ለመስጠት በዝግጅት ላይ እንደሆነ ታውቋል፡፡ኢትዮጵያ ውስጥ ዘጠኝ የግል አየር መንገዶች ሲኖሩ ሁሉም የሚሰጡት የቻርተር በረራ አገልግሎት ነው፡፡ ትራንስ ኔሽን ኤርዌይስ የተሰኘው በሚድሮክ ቴክኖሎጂ ግሩፕ ሥር የሚተዳደረው አየር መንገድ መደበኛ የአገር ውስጥ በረራ አገልግሎት መስጠት ጀምሮ የነበረ ቢሆንም ብዙም ሳይቆይ አቋርጦታል፡፡ ናሽናል ኤርዌይስ መደበኛ የአገር ውስጥ በረራ አገልግሎት ለመስጠት በኢትዮጵያ ሲቪል አቪዬሽን ባለሥልጣን እንደተፈቀደለት አስታውቋል፡፡ አየር መንገዱ ወደ መቀሌ፣ ባህር ዳርና ጎንደር መደበኛ የበረራ አገልግሎት ለመጀመር በዝግጅት ላይ እንደሆነ ገልጿል፡፡ የኢትዮጵያ ሲቪል አቪዬሽን ባለሥልጣን ለሪፖርተር እንደገለጸው፣ ናሽናል ኤርዌይስ መደበኛ የአገር ውስጥ በረራ አገልግሎት ለመስጠት ያቀረበው ጥያቄ ተቀባይነት አግኝቷል፡፡ ‹‹በመሠረተ ሐሳቡ ላይ ተስማምተን በዝርዝር ጉዳዮች ላይ በመነጋገር ላይ ነን፤›› ብሏል ባለሥልጣኑ፡፡ናሽናል ኤርዌይስ ከአገር ውስጥ በረራ በተጨማሪ ወደ ሐርጌሳ ሶማሌላንድ፣ ቦሳሶ ፑንትላንድና ሞቃዲሾ ሶማሊያ መደበኛ በረራ አገልግሎት ለመጀመር አስፈላጊውን ዝግጅት በማድረግ ላይ እንደሆነ አስታውቋል፡፡ ከሶማሌላንድ፣ ከፑንትላንድና ከሶማሊያ የትራንስፖርትና ሲቪል አቪዬሽን ባለሥልጣናት ጋር ከስምምነት ላይ የደረሰ ቢሆንም፣ ከኢትዮጵያ ወገን የበረራ ደኅንነት ፈቃድ ሥራዎች እንደሚቀሩ ታውቋል፡፡ናሽናል ኤርዌይስ የኢትዮጵያ ሲቪል አቪዬሽን ባለሥልጣን ከፍተኛ ትብብር እያደረገለት እንደሆነ ገልጿል፡፡ ‹‹የኢትዮጵያ ሲቪል አቪዬሽን ባለሥልጣን ለናሽናል ኤርዌይስ ብቻ ሳይሆን፣ በአጠቃላይ ለሁሉም የግል አየር መንገዶች እያደረገ ያለው ድጋፍ የሚደነቅ ነው፤›› ያሉት የናሽናል ኤርዌይስ ኃላፊ፣ በኢትዮጵያ የአቪዬሽን ኢንዱስትሪ ውስጥ ሊሻሻሉ የገሚባቸው በርካታ ጉዳዮች እንዳሉ ጠቁመዋል፡፡ በርካታ ክልከላዎች እንዳሉ የሚናሩት ኃላፊው፣ የግል አየር መንገዶች ከ50 መቀመጫ በላይ ያላቸው አውሮፕላኖች እንዲያስመጡ እንደማይፈቀድላቸው ተናግረዋል፡፡ ‹‹ከ50 መቀመጫ በላይ ያለው አውሮፕላን እንድናስገባ ስለማይፈቀድልን 50 መቀመጫ ብቻ ያላቸው አውሮፕላኖች ለማምጣት ተገደናል፡፡ ይህ ያረጀና ያፈጀ አመለካከት ነው፡፡ አቅማችን ከፈቀደ 200 መቀመጫ ያለው ቦይንግ አውሮፕላን ማምጣት ሊፈቀድልን ይገባል፡፡ አነስተኛ አውሮፕላኖችን ይዞ አትራፊ መሆን አይቻልም፡፡ በፊት ለኢትዮጵያ አየር መንገድ የገበያ ከለላ ለመስጠት ነው ሲባል ነበር፡፡ አሁን ግን የኢትዮጵያ አየር መንገድ ራሱ ለውጭ ኩባንያዎች አክሲዮን ሊሸጥ ነው እየተባለ ነው፡፡ ታዲያ አሁን ለማን ነው ከለላ ለመስጠት የሚታሰበው?›› ብለዋል፡፡የናሽናል ኤርዌይስ ኃላፊ ኢትዮጵያ ጠንካራ ብሔራዊ አየር መንገድ ያላት ቢሆንም፣ የግሉ ዘርፍ በአቪዬሽን ኢንዱስትሪ ውስጥ ያለው ተሳትፎ ሆን ተብሎ እንዲቀጭጭ መደረጉን ተናግረዋል፡፡ ‹‹በርካታ የአፍሪካ አገሮች ጠንካራ ብሔራዊ አየር መንገዶች ላይኖራቸው ይችላል፡፡ ነገር ግን በርካታ የቻርተርና የመደበኛ በረራ አገልግሎት የሚሰጡ የግል አየር መንገዶች አሏቸው፡፡ ጎረቤት ኬንያን ብንወስድ በርካታ መደበኛ የአገር ውስጥና ዓለም አቀፍ የበረራ አገልግሎት የሚሰጡ የግል አየር መንገዶች በነፃነት ይሠራሉ፡፡ የተጠናከረ ጄኔራል አቪዬሽን አላቸው፡፡ ለጄኔራል አቪዬሽን የተለየ ኤርፖርት አላቸው፡፡ ወደ ኢትዮጵያ ስትመጣ ያለው አንድ ለእናቱ የኢትዮጵያ አየር መንገድ ብቻ ነው፡፡ ለምን ጠንካራ የግል አየር መንገዶች እንዲኖሩ ድጋፍ አይደረግም?›› ብለዋል፡፡የግል አየር መንገዶችን እንደሚያበረታታ የታመነበት አዲስ የአየር ትራንስፖርት ፖሊሲ በኢትዮጵያ ሲቪል አቪዬሽን ባለሥልጣንና በትራንስፖርት ሚኒስቴር ተረቆ፣ ለሚኒስትሮች ምክር ቤት ከሁለት ዓመት በፊት ቀርቦ የነበረ ቢሆንም እስካሁን አልፀደቀም፡፡ የአቪዬሽን ፖሊሲው የግል ባለሀብቶች በአቪዬሽን ኢንዱስትሪ ውስጥ መዋዕለ ንዋያቸውን እንዲያፈሱ የሚያበረታታ ከመሆኑም በላይ፣ የመቀመጫ ገደቡን የሚያነሳና የግል አየር መንገዶች መደበኛ የበረራ አገልግሎት እንዲሰጡ የሚፈቅድ ነው፡፡ ‹‹የግል አየር መንገዶችን አንቀው የያዙ ችግሮችን ይፈታል ብለን ተስፋ ያደረግንበት ረቂቅ የአቪዬሽን ፖሊሲ የት እንደገባ እንኳ አናውቅም፤›› ብለዋል የናሽናል ኤርዌይስ ኃላፊ፡፡በጉዳዩ ላይ አስተያየት የተጠየቁት የኢትዮጵያ ሲቪል አቪዬሽን ባለሥልጣን ዋና ዳይሬክተር ወሰንየለህ ሁነኛው (ኮሎኔል)፣ በብዙ ድካም የተዘጋጀው የአቪዬሽን ፖሊሲ ለሚኒስትሮች ምክር ቤት ቀርቦ እንደነበር ለሪፖርተር አረጋግጠዋል፡፡ ይሁን እንጂ ረቂቅ ፖሊሲው ከተዘጋጀ በኋላ የተለያዩ የፖሊሲ ለውጦች በመደረጋቸው፣ ረቂቅ ፖሊሲው እንዲከለስ መወሰኑን አስረድተዋል፡፡  ‹‹ረቂቅ የአቪዬሽን ፖሊሲው ለትራንስፖርት ሚኒስቴር ተመልሷል፡፡ የኢትዮጵያ ሲቪል አቪዬሽን ባለሥልጣን ከሚኒስቴሩ ጋር ተባብሮ ረቂቅ ፖሊሲውን እንደገና ማዘጋጀት ይኖርበታል፤›› ብለዋል፡፡የናሽናል ኤርዌይስ ኃላፊ በበኩላቸው የአፍሪካ አገሮች የጋራ የአፍሪካ የአየር ትራንስፖርት ገበያ ለመፍጠር ተስማምተው የአፍሪካ አየር መንገዶች አፍሪካ ውስጥ እንደ ልባቸው እንዲበሩ በፈቀዱበት ወቅት፣ ኢትዮጵያ የራሷን የግል አየር መንገዶች በነፃነት እንዳይሠሩ መከልከል እንደሌለባት በአጽንኦት አሳስበዋል፡፡ ‹‹ክልከላ ያለፈበት ፋሽን ነው፡፡ የግል አየር መንገዶች መደበኛ የአገር ውስጥና ዓለም አቀፍ በረራዎችን እንዲሠሩ ሊፈቀድላቸው ይገባል፡፡ ሊጠየቁ የሚገባቸው በአቪዬሽን ደንብ ውስጥ የተቀመጡትን መሥፈርቶች ብቻ ነው፡፡ በአገሪቱ የኢኮኖሚ ዕድገት ውስጥ የበኩላቸውን አስተዋጽኦ እንዲያደርጉ ዕድሉ ሊሰጣቸው ይገባል፤›› ብለዋል፡፡